Na základe toho, že sa v notovom zápise dohodneme na niektorých skratkách, sa notový zápis stáva jednoduchší a prehľadnejší. Skratky môžeme členiť do niekoľkých skupín:

1. **Artikulačné značky**
	1. Legáto – viazanie tónov, tesné spájanie predchádzajúceho tónu k nasledujúcemu tak, aby vznikol dojem plynulosti
	2. Staccato – oddeľovanie tónov spojené so skracovaním ich zapísaných rytmických hodnôt, čím vznikajú medzi tónmi pomlčky. Značí sa bodkami nad hlavičkami tónov.
	3. Tenuto – presné dodržanie rytmickej hodnoty noty bez toho aby sme robili legáto. Značí sa vodorovnými čiarami nad hlavičkami nôt
	4. Portamento – je kombináciou legata a staccata
2. **Melodické ozdoby**
	1. Nátril – rýchle vystriedanie hlavného tónu s vrchnou sekundou
	2. Mordent (náraz) – rýchle vystriedanie hlavného tónu so spodnou sekundou
	3. Obal – kombinácia nátrilu a nárazu, obalenie hlavného tónu postupne vrchnou aj spodnou sekundou
	4. Príraz – krátky tón pred hlavným tónom, pričom prízvuk je na hlavnom tóne
3. **Technické značky**
	1. Repetícia (opakovacie znamienka) – opakovanie úseku skladby, ohraničeného opakovacími znamienkami
	2. Tremolo, vibrato – rýchle opakovanie toho istého tónu, alebo rýchle striedanie rôznych tónov
	3. Glissando – čo najplynulejší prechod od jedného tónu k ruhému tónu cez tóny, ktoré ležia medzi prvým a druhým tónom
	4. Oktávová transpozícia – prenesenie vyznačeného úseku o oktávu vyššie
	5. Fermáta (koruna) – predĺženie noty, nad ktorou sa nachádza, o určitú rytmickú hodnotu, ktorá závisí od vkusu interpreta
	6. Bodka za notou – predĺženie rytmickej hodnoty tejto noty presne o polovicu jej pôvodnej hodnoty
	7. Ligatúra – súčet rytmických hodnôt dvoch alebo viacerých tónov rovnakej výšky